Lars Aagaard (M), 2023-05-03:
For første gang står jeg på talerstolen, hvor der er en, der har været heroppe, der er væsentlig højere end mig, så nu skal jeg så lige prøve at se, hvordan man får pulten længere ned.
Den politiske aftale om en klimaplan for en grøn affaldssektor og cirkulær økonomi for 2020 sætter retningen for en grøn affaldssektor i Danmark.
Vi skal producere mindre affald, sikre mere genanvendelse og brænde mindre af.
Affald har fortrængt fossil energi, kul, olie og gas, i vores varme- og elproduktion.
Men uden initiativer fra klimaplanen bliver affald til den største fossile varme- og energikilde i fremtiden, og vi kan ikke uden nye initiativer sikre CO 2 -fri varme i radiatorerne.
Samtidig efterspørger virksomheder affald til at genanvende i nye produkter, og derfor skal reguleringen også følge med.
Lovforslaget medfører derfor i tråd med den politiske aftale en nyorganisering af affaldsforbrændingssektoren, som sammen med en række øvrige initiativer skal medvirke til, at vi får en mere effektiv affaldssektor i Danmark, og at vi i fremtiden brænder mindre af.
I tilknytning til lovforslaget har vi bl.a. drøftet, at affaldssektoren skal have klarhed om rammerne for at investere i CO 2 -fangstanlæg, og jeg vil gerne benytte lejligheden til at takke SF for at have kastet energi ind i den diskussion.
Affaldsforbrændingsanlægget har et stort potentiale for at indfange såvel fossilt som biogent CO 2 .
Sektoren kan med andre ord yde et væsentligt bidrag til at opnå klimalovens 70-procentsmålsætning i 2030 og målsætningen om klimaneutralitet i 2050.
Vi har derfor efter dialog i forligskredsen fremrykket det arbejde fra 2024 til 2023, og vi kommer også til at iværksætte analyser af markedsudvikling af rammerne for prissætning af biogent CO 2 .
Som nævnt implementerer dette lovforslag klimaplanens kapitel 5.
Idet KL's plan ikke kunne godkendes efter kriterierne i aftalen og KL heller ikke ville arbejde videre med modellen, fulgte det automatisk af aftalen, at der skulle iværksættes en udbudsbaseret løsning.
Arbejdet med udbudsmodellen har været i gang i godt 2 år, og lovforslaget udgør det centrale element i løsningen.
Det følger, at vi i tråd med aftalen nu for det første har et krav om, at kommunerne skal sende behandlingen af det forbrændingsegnede affald i udbud.
For det andet skal anlæggene selskabsgøres i aktie- og anpartsselskaber for at skabe armslængde og transparens mellem kommunerne, der udbyder affaldet, og anlæggene, der skal byde på det.
De nye selskaber skal fortsat have et kommunalt majoritetsejerskab som aftalt i klimaplanen.
Udbudskravet følges op af et styrket tilsyn med forbrændingssektoren, og det ligger i Forsyningstilsynet.
Forsyningstilsynet skal bl.a. vejlede kommunerne ved at udarbejde understøttende materiale og konkurrencefremmende tiltag.
Vejledningen skal understøtte, at kommunerne kan tilrettelægge udbuddene, så de køber de bedste ydelser ud fra bl.a. pris- og miljøhensyn.
Det bliver i første omgang frivilligt for kommunerne at bruge de konkurrencefremmende tiltag, men ud fra et følg eller forklar-princip skal kommunerne forklare, hvis de vælger ikke at følge vejledningen.
I klimaplanen blev det skønnet, at aftalen vil reducere CO 2 -udledningerne med ca. 0,6 mio. t i 2030.
Siden indgåelse af aftalen er effektvurderingerne opdateret, og det er vurderingen, at konkurrenceudsættelsen vil realisere den forventede reduktion fra klimaplanen.
På baggrund af affaldssammensætningen i klimafremskrivningen i 2022 skønnes den samlede udledning fra affaldsforbrændingen således at være 0,6 mio. t i 2030.
I klimaplanen er det aftalt, at udviklingen i forbrændingskapacitet og affaldsmængder skal monitoreres, og lovforslaget fastsætter de regler, der ligger til grund for monitorering
Energistyrelsen vil løbende rapportere udviklingen til forligskredsen, så vi hele tiden kan følge op på, om udviklingen i forbrændingskapacitet og -mængder går i takt.
På den baggrund skal forligskredsen, som det er aftalt i klimaplanen, følge det op med eventuelle yderligere tiltag, hvis det viser sig, at affaldsmængde og -kapacitet ikke hænger sammen.
Verden står ikke stille.
Sidste sommer lavede vi en aftale om at styrke tilsynet med virksomhedernes affaldssortering.
Det styrker den cirkulære økonomi, men det ændrer også på den danske affaldssammensætning og den samlede danske affaldsmængde.